史浩
次韵程泰之尚书
程王二夫子，听履上甘泉。
咳唾妙一世，万斛明珠圆。
官居季孟间，风义帝相先。
每当持论许，闻者殆欲仙。
蛟龙纵巨壑，鹰隼横寥天。
坐令胆炙余，枵腹犹便便。
程方秋欲半，金波照觥船。
追想昔年日，高会有由缘。
亲故持吉语，置酒家东偏。
今年玉堂直，对此宜无眠。
夜色凉如水，冰轮吐层颠。
顾影还自慰，身冠六卿联。
巍巍太平基，圣主乐得贤。
作句纪兹夕，所喜期不愆。
藏之在巾笥，未肯露其全。
王于退食际，仿佛知云然。
求之既愈力，璀璨出长编。
荆潭伫唱酬，凡目一洗湔。
我生亦可幸，披味如击鲜。
明朝问纸价，都下已争伟。